1/2002

A pyytänyt työsuhdekeksintölautakunnan lausuntoa siitä, kenen on katsottava olevan vastuussa työsuhdekeksintölain 7 §:n mukaisen kohtuullisen korvauksen suorittamisesta sekä kohtuullisen korvauksen määrästä.

Työsuhdekeksintölain 7 §:n 1 momentin mukaan milloin työnantaja lain 4 §:n mukaan tai muulla perusteella saa oikeuden työntekijän tekemään keksintöön, työntekijällä on, vaikka ennen keksinnön syntymistä olisi toisin sovittu, oikeus saada siitä työnantajalta kohtuullinen korvaus.

A on lausuntopyynnössään lähtenyt siitä, että ensisijaisesti korvauksen suorittamisesta on vastuussa Y Oy. A:n mukaan hän oli tehnyt lausuntopyynnössä tarkoitetun keksinnön B Oy:n palveluksessa ollessaan. B Oy:n otettua oikeudet keksintöön kyseiset oikeudet, ja samalla velvollisuus korvauksen suorittamisesta, olivat A:n mukaan kuitenkin työsopimuslain (320/1970) 7 §:ssä tarkoitetun liikkeen luovutuksen kautta siirtyneet ensin X Oy:lle ja sittemmin Y Oy:lle. A ei ole esittänyt näyttöä väittämänsä X Oy:lle tapahtuneen luovutuksen osalta.

Sekä X Oy että Y Oy ovat kiistäneet A:n liikkeen luovutusta koskevan väitteen. X Oy:n mukaan mitään liikkeen luovutukseksi katsottavaa yrityskauppaa B Oy:n ja X Oy:n välillä ei ole tapahtunut. Y Oy on puolestaan katsonut, että X Oy:n ja Y Oy:n välisessä oikeustoimessa on ollut kyse pelkästä patentin luovutuksesta Y Oy:lle.

Edellä mainitun johdosta työsuhdekeksintölautakunta toteaa, että vastauksen antaminen A:n lausuntopyyntöön edellyttää ensisijaisesti sen ratkaisemista, kenen on katsottava olevan vastuussa työsuhdekeksintölain 7 §:n mukaisen kohtuullisen korvauksen suorittamisesta. A:n esittämä lähtö- kohta huomioon ottaen asiassa olisi ensimmäiseksi ratkaistava, onko B Oy:n ja X Oy:n välillä tapahtunut työsopimuslain (320/1970) 7 §:ssä tarkoitettua liikkeen luovutusta.

Työsuhdekeksintölautakunta katsoo, että ottaminen kantaa siihen, onko B Oy:n ja X Oy:n välillä tapahtunut työsopimuslain (320/1970) 7 §:ssä tarkoitettua liikkeen luovutusta, ei käsillä olevassa tapauksessa ole mahdollista ilman asianosaisten mainittuun kysymykseen liittyvien tosiseikastoa koskevien erimielisyyksien selvittämistä ja ratkaisemista.

Työsuhdekeksintölain 11 §:n mukaan lautakunnan tehtävänä on antaa lausuntoja ainoastaan työsuhdekeksintölain soveltamista koskevissa asioissa. Edellä mainittuun nähden lautakunta katsoo, ettei se käsillä olevassa tilanteessa voi lausua enemmälti tämän lausuntopyynnön johdosta.